OpenLLM-France/wikimedia huggingface dataset:
# Ar Golo biniguet

| ◄ Ar Sacramancho | Ar Golo biniguet | Ar Vadiziant ► |
An usaich eus ar golo biniguet a deu eus ar c’hentàn persecutiono a Ilis J. C. An Ebestel ha Beleyen fidel a voa obliget da laret an Oferen er c’havernio, er c’havio, er beyo. Ret e voa cavet golo, hac an Ilis e deus conservet an usaich se evit digass memoar eus ar bersecution e dige ar guir Ilis da soufr en pep amser hervez comso J. С. ; evit digass dimp da sonch penaus J. C. eo ar sclærigen eus ar bed ; evit bezаn ar sign eus ar fe, rac ar fe a ro dimp sclærigen. Ur pilær coar biniguet, pe ur siergen, a verq dimp dre e guender, ar burete a vuez ur c’hristen, an tân an ners eus on c’harantez ; hac evel ma sav ar flam ous crec’h, e verq on esperanç ; ar sclærigen a verq ar fe.
Benediction ar Font Badiziant a deu eus an Ebestel ; benediction an dour a deu eus ar memes sourcen. Biniguen a rer an dour evit n’en defo an drouc-speret pouar ebet voar an treo e defo touchet, mæs ma vouint conservet gant ar Speret-Santel. En em servigi a rer eus an dour biniguet evit en em burifian, dious noz, dious veure, en danger hac en dentation, mæs bepret gant fe, devotion ha glac’har da vezan offancet Doue. Na eller en em servigi nemet a dour biniguet gant ur Belec catholic.
# Ar genunvaniez

| ◄ Ar joa | Ar genunvaniez | Plijadur an den ► |
"Solomon"
* 2.
* Dre ze eta n’euz demp roet
* He holl faveuriou immortel.
* Ra zeufomp en hon izeldet
* Dirag ar gwir Zalver fidel.
* 3.
* Deuomp eta gant Levenez
* Da zigemer hon lod er pred,
* Rag Doue en he vadelez,
* A n’euz dreizhan hon dasprenet.
* 4.
* Hon beoa dre da vadelez,
* En pad ma pado ar pred ma.
* Pa n’euz Jesus dre garantez
* Hon fardonet ni holl dreizhan.
* 5.
* Ra vo da Spered hon hini
* Ha gra demp holl en em garet.
* Aotrou, dre ’r ziniou ze roi
* Da vugale vo anveet.
# Ar glaouer

| ◄ Ar c’harrer | Ar glaouer | An trouc’her gouzer e menez Arre ► |
* « Pell e vevan diouz ar bed,
* Peurliesa hep gwreg ebet,
* Er c’hoajou teun a sioulder ;
* Setu va stad a c’hlaouer.
* N’em eus nemet eur mignon,
* Pa lavarin ez gwirion :
* Va c’hi bihan Fistoulig,
* Diwaller va lochennig.
* Ganen e kousk, e tihun,
* Hep ma c’houitfe eur zizun ;
* Pa renko va dilezel,
* E vo, sur, evit mervel.
* Diouz ar beure pa zavan,
* Va foullad a gempennan
* Gant keuneud ha mouded kign,
* Ken na ve round ’vel eur gouign.
* Souden ’weler ar moged,
* Evel hini eun oaled,
* Er c’hoad o pignat uhel
* O renta an oabl tenvel.
* ’Keit ha ma c’hor va labour
* Em lavarfec’h c’houitellour,
* Kaner soniou dudïus ;
* Alïes melkonïus,
* Rak râl e kouez em diskouarn
* Ouspenn speuniadur al louarn,
* Pe hopadenn ar gaouen
* Klemmus a-us d’am zôenn.
* An evned ’ra o neiziou
* Peurvuia war ar maeziou ;
* Doue n’en deus o c’hrouet
* ’Vit ma vent er c’hoad kuzet.
* Ral eta en nevez-han
* ’Teu an eostig da ganan,
* Da lakat ar c’hêz glaouer
* Da zont laouen ha seder.
* Beva ’ran bepred sioulik,
* Tremen a rin didrouzik
* Ha d’am c’herent ha d’an holl ;
* Den… den ne ouelo d’am c’holl.
* En eur c’hornig, er vered
* E-lec’h e vin douaret,
* Ne glevin nemeur pedenn
* Digant eneou kristen. »
* Met gwez bras ar c’hoajou don
* A oa d’ezan ker mignon,
* Dero, pin ha brugeier,
* A zalc’ho sonj ar glaouer !
# Ar ger

| ◄ Mouez ar c’hleier | Ar ger | Eur zoudard yaouank marvet er Marok ► |
* Ar ger ! o gir a laka da dridal
* Ar c’halono c’hoaz kristen ha leal,
* Ar c’halono a gar, en gwirione,
* Ar vro e lec’h ’deve bet ar vue.
* Pell-pell du hont, ar merdead breizad
* A gav dudi pa zonj en ti e dad,
* E bried hag e vignoned karet ;
* Ar sonj-ze ’disten e boanio kalet.
* Ar zoudard kez, divroet, ret d’ean
* Doujan mestro a ve reut peurvuian,
* Na gav kammed eur louzaouen henvel
* Ouz an hini a ra sonj Breiz-Izel.
* An divroad, ac’h a d’ar broio krec’h,
* Red-mad d’ean gant labour e ziouvrec’h
* Gonit bara, alïes a ’n em lar :
* Pell diouz ar ger ’m eus ’met poan ha glac’har !
* Hag an hini a renk, ewit bewan,
* Pellât diouz ti ar re ’gar ar muian,
* Gant levenez ’wel o tonl an devez
* Ma c’hall, evrus, hadwelet e di kez.
* Ar ger ez eo an ti ’lec’h ’ver ganet
* Hag an iliz e-lec’h ’ver badeet,
* Hag ar vered e-lec’h ’ve douaret
* Ar gerent vat gwechal kement karet !
* An hencho don ’ve bet darempredet,
* Ar parko ’lec’h ’n eve an den c’houezet,
* An traouienno hag ar c’hoajo tenval
* ’Lec’h ’n eve an den c’hoariet gwechall.
* Ar ger ’widomp ez eo c’hoaz Breiz-Izel,
* Gant ar mor bras o peilhat he rec’hel,
* ’He zourio koant ; he lanneier bleuniet ;
* Neb n’he c’harfe, ’nefe kalon ebet !
* Setu ar ger ’garomp a greiz kalon
* Da c’hortoz mont d’ar ger veur, ker gwirion,
* E-lec’h ’kavfomp evurusted dispar :
* ’Met dreist d’hon Breiz n’eus ket war an douar !
# Ar gerc’heiz

| ◄ Ar vran goz | Ar gerc’heiz | Boc’hig-ruz skol Mousteruz ► |
Da Yvon Joncour.
* Kerc’heiz, war ribl an dour, difinv hag enkrezet,
* Ha da vuhez ’vefe beza atao e ged,
* Heb esperans da gaout eur c’horn douar dister
* E-lec’h ma tiskuizi da eskell, dibreder ?
* A-boan ’vez diskennet war c’horre eur palud
* M’hen dilezez affo en abeg m’az kwel tud,
* Evit nijal a-bell ha zoken hep paouez ;
* Koulskoude n’ez out ket, ’gredan, divrôadez.
* Gwir eo, an hemolc’her a zo d’az re trubard,
* Hag outan alïes ec’h eus da ziwall start.
* Peur, eta, loen aonik, e welimp er bed-man
* Espern an dinoazder ’vuntrer kement breman ?
* Da lod a zo beva er yuniou digenvez,
* Ha c’hoaz ’renkez eno bepred teurel evez ;
* Evidout tost d’an den n’eus ’met deiziou garo
* Ken ’deuio d’az samma Perc’hen treut ar Maro.
# Ar gernez (An Uhel)

Oberennoù damheñvel pe handelvoù all zo ivez, gwelout Ar Gernez.
| ◄ Ar bleizdi-mor | Ar gernez | Ann intanvez paour ► |
Speret santel, speret lijer,
Roet d’in gallout ha sklezder,
Ewit sevel ur werz newez,
Ur werz war sujet ar gernez!
Ar paour a erruaz en ti
Da c’houlenn, en hano Doue,
Un tamm boed da em zoulaja,
Un tammik bara, ’wit bewa.
 Ma laraz ar gwaz d’he briet,
Gant ann druez ’n doa hen gwelet:
— Un druez-vraz am euz out-han,
Roët un dra bennag d’ez-han. —
 — Petra dalv dide kavet par ?
Neuze ni a reïo regal ?
D’ar re-baour da chomm ’n ho c’hanton;
Te vezo en keit-se haillon ! —
 — Te oar er-vad eo ker ann ed,
Ha gonidegez na euz ket;
Dewez ar paour na eo netra,
Ken ker eo ’nn ed da gaout bara ! —
 — Me ’m euz tri-c’hant bigoded ed,
N’int ket da reï d’ar gailloched ;
Mar d’eo me a gommant aman,
Foeltr tamm na vezo roet d’ez-han ! —
 Ar gwaz, saouezet hi c’hlewet,
Hen euz a-newez lavaret :
— Roët ’n tamm d’ar paour da vewan,
Un druez-vraz am euz out-han ! —
 — Mar eo me a gommant aman,
Foeltr tamm na vo roët d’ez-han ! —
Ar paour a fatig he galon,
Hag a zo marwet gant ann naoun !
Hi gwaz oa et da labourad,
Kredet, hen doa gwall galounad,
O welet marwet ar paour-kez,
Lazet gant ar vizerablez !
 Met dre ar justiz a Zoue
E warw ar vroeg kerkent neuze !
Un amezeg a zo redet
D’ar park, da laret d’hi friet :
 — Na fachet ket euz ar c’hezlou,
Marw eo ho kroeg war ann treuzou ! —
— Ma mignon, m’ho trugareka, Eomb d’ar ger d’hi sebelia. —
D’anter-noz oa ’nn interamant,
Ma em breparjont promtamant.
Staget oe tri loen euz ar c’har
En aviz hi c’hass d’ann douar.
 Kaer ho doa chacha ho gwella,
Na oant ket wit hen diblasa.
E-lec’h tri, c’houec’h a zo staget,
Ha c’hoas ar c’har n’ ziblase ket.
 Staget a zo seiz a loened,
A bepred na ziblase ket !
Ar veleïenn ’zo arruet,
Ma lavarjont oa red gwelet.
 Ann arched a zo digorret,
Ha netra en-han ’zo kavet ;
Na euz kavet netra ebars,
Met ur barbet-du hag ur c’haz !
 Neuze ’n taol-kurun a zeuaz A-uz d’ar c’har, ken a grenaz,
Hag hen euz bet holl luduet,
Hep poan d’ann dut, na d’ar c’hezek !
 Diskaret hen euz ilizou,
War ar mor-braz, batimantjou,
M’ho deuz renket koll ho buhe
Ann holl gristenienn oa en-he,
 M’ho supli, kement laka ed,
Da sonjal ’r pez oc’h euz klewet:
N’eo ket gant Doue puniset,
Gant ann diaoul eo a oa et!
Kanet gant ur baourez koz a Gurunhuël.
# Ar gemenerez

| ◄ An ti-mengleuz dilezet | Ar gemenerez | Eur gannerez ► |
* Gwelit anezi oc’h astenn
* Eur goz torchenn
* E kuz an daol, a-hed eur bank
* E-lec’h hep mank
* Ar vamm, ar verc’h hag ar vatez
* Prim a azez
* En eur zisplega hep termen
* O gourc’hemenn.
* Etrezo ne ren ket atao
* Eur gwir emgleo :
* Alïes e savont o mouez
* A-benn paouez.
* Goude ’walenner ar mezer
* Hag hen trouc’her.
* Peurvuia ’vit se ’vez ezomm
* Eus eur patrom,
* Chupenn, jiletenn, bragou berr,
* Diouz ’pez a rêr.
* Graet ’vez d’ar verc’h dilhad nevez
* Pebez evez !
* Dek gwech e prederier pep tra
* Da nebeuta ;
* Pe anez e klevfec’h o klemm
* Muzellou lemm.
* Evit kaout d’ar paper espern
* Deomp d’an advern,
* Pred ar c’hafe, gwella kavet
* Gant ar merc’hed.
* Neuze ’vat ar gemenerez,
* War he c’hoazez,
* ’Vel eur rouanez war he zron,
* A ra eur pron :
* He zeod ’n he genou o kerzet
* Ne skuizo ket.
* Buan ’tremeno ar pardaez,
* Ha traou, souez !
* A vezo kontet bete koan,
* Hep tamm ehan.
* Ar vicher a gemenerez
* N’eo ket diaes.
* Gant m’he do bizïed dillo
* Ha ma poanio
* Ne gavo ’ti hec’h ostizien
* Nep yenïen ;
* Hag, evel ma ’z eo eur plac’h flour
* Abalamour
* Ma vev pell diouz pep gwall-amzer
* Ha pep krizder,
* Eviti e tiwan abred
* Eur gwir bried.
# Ar gevier

    Ur bajenn disheñvelout eo homañ, da lavarout eo ur roll testennoù hag a zo damheñvel o anv. Bremañ e c'hallit dibab ennañ an destenn emaoc'h o klask.
* Ar gewier gant Fañch an Uhel e Soniou Breiz-Izel, 1890.
* Ar Gewier gant Maurice Duhamel e Gwerziou ha Soniou Breiz-Izel, 1913.
* Son ar gevier gant Marianna Abgrall. Feiz ha Breiz, 1935.
# Ar gewier

Oberennoù damheñvel pe handelvoù all zo ivez, gwelout Ar gevier.
| ◄ Caz Nicolas | Ar gewier | Pater Jann ► |
Me ’m boa gwelet pevar forc’hel O tansal en eur scudel. Ar re-ze danse manific, Met ar plas a oa bihanic  Baon biel, biel, biel ! baon biel a baon !
 Ann deiz-all, o tremen eur gêr, Me welis eno eun dra gaer : Gwelet ar fubu o torna, Hac ar c’helienn o tiblouza ;  Baon biel, etc.....
 Eur c’haz oc’h ober tro al leur, Peder logodenn euz he c’heul ; Peder logodenn hac eur raz, Soudenn ho dije buhez ’r c’haz.  Baon biel, etc.....
 Hac eul logodenn hac eur raz O tougenn teill war eur c’hravaz ; Ma lâre ’l logodenn d’ar raz Carga d’ezhi, e tougje c’hoaz.  Baon biel, etc.....
 Me ’m eus gwelt peder logodenn, Peb a doc houarn war ho fenn, Peb a gleze euz ho c’hoste, Hac hi o vonet d’ann arme.
Me a welis goude eur c’had, Hac en he zreid eur boto coad, Ha war he lerc’h al levrini, Oant ket ’wit tapoud anezhi.  Baon biel etc.
 Me ’m eus gwelet en Pontreo Kigna kezec hac hi beo, Hac ho c’hroc’henn bars ar marc’had, Ho c’horf er parc o labourad.  Baon biel etc.
 Me ’m eus gwelet eur gazec wenn, En eul lannec ’cribad he fenn, Gant-hi morzol da lac’ha laou, Credit, me na laran gir gaou.  Baon biel, biel, biel, baon, biel abaon !
Canet gant Barba Tassel, — Plouaret 1886.
# Ar Verienen hac ar Zardonen.

| ◄ An Den hac ar C’hoanen. | Ar Verienen hac ar Zardonen. | An Dànvad hac ar C’hornif.  ► |
FABL 61.
Ar Verienen hac ar Zardonen.
Pa voa ar goanvàn o commanç
Ar verienen a chaz d’e granj
Ar guinis a voa dastumet
En pad an ànvez tremenet.
Ar zardonen a gommanças,
Pa voele, da vlam ar venach,
Hac e tosteez neuse zouden
Da c’houl diganti eur c’hreunen.
Ar verienen a lar : perac,
N’en em lacqez da labourat
Dre ma exempl, en pad an ànv,
D’en em brepari d’ar goanvàn ?
Eben a respontas : en ànv
Ec’h e e c’hamzer da ganàn.
Ar verienen oc’h ober goap
A lavaras dei a dro vad :
Pa e guir e rez evel-ze
En pad an ànv an didalve,
Ha ne rez nep sort labour-all
Nemet o canàn ha bragal,
Bremàn dre voir droet, pa out scaon,
E cleez mervel gant an naon.
Sans moral.
Entre ma zomp crèn hac en oad
E c’heo gleet demp labourat,
Rac pa vo uzet hor c’horfo
E vezo fin d’al labourio.
# Ar Verjeren hag an Den-Jentil

Oberennoù damheñvel pe handelvoù all zo ivez, gwelout Ar verjeren hac an den-gentil.
| ◄ Evnig Saint-Nikolaz | Ar Verjeren hag an Den-Jentil | Enezen Sant-Malo ► |
* Eur verjeren yaouank o viret he denved,
* Eun den-jentil yaouank en eus hi rankontret ;
* ’N eus goullet diganti ha hi roje he grad
* Da vont gantan ’n nozvez d’eur gambr, en ti e dad.
TRADUCTION. — Une jeune bergère, gardant ses moutons, — Un jeune gentilhomme l’a rencontrée ; — Il lui a demandé si elle consentirait — A aller avec lui la nuit dans une chambre, chez son père.
Chanté par Maryvonne le Flem, Port-Blanc.
* Adreuz gant ar c’hoajou pan an, Lolo !
* A-dreuz gant ar C’hoajou pan an,
* Mouez eur verjelen a glevan, Lolo !
* Mouez eur verjelen a glevan.
TRADUCTION. — Quand je traverse les bois, — Lolo ! — Quand je traverse les bois, « La voix d’une bergère j’entends, — Lolo ! — La voix d’une bergère j’entends.
Noté par M. l’abbé le Besco, Sainte-Tréphine. Communiqué par M. F. Vallée.
* Bonjour ha joé, me mestréz koant,
* Me gwir amour, mem brassan hoant ;
* Dezir em eus ha volanté
* Hréemb hun deu en amitie,
* Disklenet d’eign hou santimant,
* De houiet mar doh hui koutant.
TRADUCTION. — Bonjour et joie ma maîtresse jolie — Mon véritable amour, mon plus grand désir ; — J’ai désir et volonté — Que nous fassions tous deux l’amitié ; — Déclarez-moi votre sentiment — Pour savoir si vous êtes contente.
Chanté par M. Loeiz Herrieu, Lann er Stêr. Noté par M. Renan Saib. (Kloc’hdi Breiz, 1901.)
# Ar Verjerenig

Oberennoù damheñvel pe handelvoù all zo ivez, gwelout Ar Verjerennig.
| ◄ Alliet ar Rolland | Ar Verjerenig | Moriseta Tefetaou ► |
* P’ oa ’r verjeren ’toura ’l loened,
* Daou zoudard a zo tremenet :
* « Salv ho kraz, daou zoudard yaouank,
* N’e ket dre aman ’man an hent. »
TRADUCTION. — Comme la petite bergère était à abreuver les bestiaux, — Deux soldats sont passés : — « Sauf votre grâce, deux jeunes soldats, — Ce n’est pas ici qu’est le chemin ».
Chanté par Marie-Jeanne le Bail, Port-Blanc.
# Ar Verienen hac ar Geillenen.

| ◄ Ar Geillenen en em vant drest muzur. | Ar Verienen hac ar Geillenen. | Ar Marmous hac al Louarn.  ► |
FABL 33.
Ar Verienen hac ar Geillenen.
Eur veach voa eur geillenen
O resoni ar verienen.
Y a voa ha nobl ha jentil,
Eben, emezi, a voa vil ;
Y a nije evel ma car,
Eben a ruze an douar ;
Y a gonverse er palesio,
Eben, emei, er c’havernio.
En em bompady ré joaus
A eur vue dilicius ;
Hep poan ebet gant nep affer
E c’halie beva dibreder.
Ar verienen a lar facil
Ne entente qet bea vil ;
Ar geillenen en pep fesson
A voa diboel ha vacabon,
Mæs y a voa ferm ha poset ;
Ar grenn, ar feunteun evit boed
A voa excelant bras d’e min
Qen couls a pasteio na guin,
Hac ar boet-ze tout a deue
Dre labour, non pas didalve.
Davantach a so da laret
E voa joaus hac assuret
Ha caret gant an oll er vro,
Exempl vad d’an oll labourio.
Mæs ar c’hontrel ar geillenen
Ne voa qet mignonet da zen,
Hac en danjer gant pep-hini,
Rae d’an oll e voa inimi ;
Da gazi tout e rê dies,
Exempl a zidalvoudeges.
Dre m’e devoa sonch er goanvàn
En em brepare mad en ànv :
Ar geillenen, contrel da ze,
A veve deus a zê en dê,
Voa necesser ep dale pell
Dezi ﬁnissa ha mervel.
Sans moral.
Menach vian a so guelloc’h
Gant contantamant ha gant peoc’h,
Evit volupte dilicius
Gant jenamancho zourcius.
# Ar Vaz

| ◄ Kanoen ar Vartoloted | Ar Vaz | Gwerz ann otro ar C’haer ► |
* Ar sul kenta a viz gwengolo,
* A oe embannet al lezenno ;
* Gourc’hemen da denna billet
* E kanton Prat a eo asinet.
* Bep ma tostae d’ann deiz-ze,
* Ann dud iaouang a ’n em jene ;
* Ma larent oll dre ho mouezio :
* — Kenta ’denno vo ar maerio ;
* Neuze a tenno ann notabled
* Hag ar veleien sitoianed.
* Ni ’rai sin ar groaz en hon c’herc’hen
* Evit ma tennfomp ann hini wenn. —
* Ann deiz da denna p’eo ariet,
* E kanton Prat a oent asinet.
* Hi d’ann iliz da ober ho foden
* Da drei diwar-n’ho ar blaneden,
* Er c’hanton pa ’z int ariet,
* Oll en eur bagad dastumet.
* Ar c’homisaer en deuz goulennet :
* — Hag ari a zo parez ebed ?
* — Ia, evad, eme Tonkediz ;
* Ni ’zo aman, ha Kavaniz.
* — C’hoant braz em euz ha bolonte
* M’en em renkfac’h aze a goste,
* Evit ma lenni d’eoc’h ann dekred
* Penn-da-benn, evel em euz han bet.
* Laret re ann eil parez d’eben :
* — ’N em glevomp oll, ha na denno den. —
* Ma larjont oll ’n eur memeuz mouez :
* — Kenta ’denno a gollo he vuez. —
* M’az eaz unan war ar vur,
* Hag a seblante eunn den fur ;
* Hag a lavaraz d’ar bobl neuze :
* — Chomit oll en ho trankilite.
* Deit oun a-berz ar c’homisaer
* Da laret d’eoc’h taol ho pijer. —
* Mond a rent war zu ann aoditer,
* O c’huchal derc’hel mad d’ho bijer :
* — Rak ma dirolfe Pipi Gouer,
* Ezom hon devo deuz hon bijer. —
* Ar c’homisaer en deuz poan-benn ;
* Hag hen vond trezek Kervalouen,
* ’Kemer he varc’h hag o vond d’ar ger,
* Na ouie den petra oa he baper.
* Darn a zeu d’ar ger d’ho meren,
* Darn all da bardon Lann-Ervoan.
* War-benn at lun deuz ar heure
* A oe taolet ar jord a war ’n he-ze.
* Neuze a ejont ’barz ann hent,
* Ha gant-he binwio a fent :
* Filjer-tol ha fosillono,
* Ferier houarn ha fuzuillo,
* Taladur sten ha pik houarn
* Paliked ha kontel vouden ;
* Rask ha kontel vraz ar c’higer,
* Skeltrenno Fagod ha bijer ;
* Peulio kiri ha koat treusto,
* Trancho, orjo, pilad-avalo ;
* Nadoue, besken ar c’hemener,
* Furm ha mineoued kereer.
* Bep ma kerzent ebarz ann hent,
* Ann tier oll a dismantrent ;
* Mond re gant-he krampoez, bara,
* Ha zoken al lajo-dorna :
* Ha n’e oa den d’ho reuzi,
* Pe oant prest raktal d’ho zibri.
* E Lanhuon p’az int ariet
* Ar c’hanolio a oa braket ;
* Taol a rent diwar ’n hez ho tan,
* D’ar gwez a rent ar brasa poan.
* Darn neuze pa weljont ann tan,
* A lere d’ar re-all : — C’hast buhan. —
* Mez o vont kuit a oa ar re-ze
* Gant aouen a goll ho buez.
* Neuze vad a redjont d’ar ger
* Hag a rejont ha bemde cher :
* Kig ha souben pa oa ann deiz,
* P’ho defoa miret ho buez.
* ↑ Variante : Chistenno ha kareenno.
* ↑ Le pluriel ho (eux) remplace le singulier den (personne) : c’est que ce singulier équivaut à un collectif.
# Ar Velinerez

| ◄ Boked a c’hlanded | Ar Velinerez | Ar Goz-Amzer ► |
* Ma zud a oa melinerien
* En milin Gwrac’hig-an-draouien,
* War vordig an enezen,
* En milin Gwrac’hig-an-draouien,
* War vordig an dour.
* ’N eur velin goz, leun a zudi,
* A levenez, a goantiri.
* ’Dal ma tarze an heol veure,
* Er vilin e teue buhe.
* He muzik flour, ’hed an devez,
* A luskelle ma levenez.
* Eur miliner koant, hebdale
* A c’honezas ma c’harante.
* Eur meliner koant, gwir Vreizad,
* Eur c’hristen reiz, eur poanier mad.
* Ped gwech, dindan ar c’helve glas,
* E vouez tener d’in a laras :
* « Er vilin-man, ma dousig koant,
* Ni a vevo heb nec’hamant ».
* Hag eun devez amzer-neve
* ’Voe siellet hon c’harante.
* Siouaz, ma joa, ma eürusted
* A dec’has prim ’vel al luc’hed !
* Maro bugale ha pried,
* Ma-unan ec’h on, dilezet !
* Ar vilin, neiz a levenez,
* ’Zo repu ma zristidigez.
* Degouet eo kuz-heol ma deiou,
* Têul ’ ra e zivezan bannou.
* Sioul, e c’hortozan ar zerr-noz,
* ’Chileo tik-tak ma milin goz.
# Ar Verc’h hag ar Vamm

Oberennoù damheñvel pe handelvoù all zo ivez, gwelout Ar verc’h hag ar vamm.
| ◄ Gouspero ar C’houiled | Ar Verc’h hag ar Vamm | Sonig Kuzuilho da dimi ► |
* Eru eo ar momant,
* Va merc’h, red eo dimezi,
* Eru eo ar momant,
* Va merc’h, red eo dimezi,
* Ha sonjal mat breman
* Petra ’teus da ober,
* Rak da gwitat a renkan
* Hag ar bed dilezel.
TRADUCTION. — Le moment est arrivé, — Ma fille, [où] il faut te marier (bis). — Et songer bien à présent — A ce que-tu as à faire, — Car je suis obligée de te quitter — Et, de renoncer au monde.
# Ar Verienen hac ar Goulm.

| ◄ Ar Berjer hac ar Bley. | Ar Verienen hac ar Goulm. | Ar Geillenen.  ► |
FABL 79.
Ar Verienen hac ar Goulm.
Gant ar zec’het eur verienen
Da gaout eur feunteun e tisqen ;
Ha pa c’hoantez mont da effa,
Dre valeur enni o quea.
Eur goulm voa presant o velet,
Enno er voeen o zellet
Pehini voa a uûs an dour ;
Hac hi, o sonjal e zicour
Demeus an danjer-ze presset :
Ma torras eur brancq gant e beg ;
Lacqât anezàn da guea
Justamant en andret ma voa,
Hac evel ze deus an danjer
En em denn brao bras a affer.
Eur finot a lapoucetaër,
Gant e ardo evel al laër,
A stign e laç a re e goulm
En rezon da dapout ar goulm.
Ar verienen p’e deus guelet,
So ennàn manific croget.
Al lapoucetaër a zistro
Da zellet, ha lêz e laço.
Ar pichon neuse, effrayet
Gant an drouz, a so partiet
Buan avoalc’h eur an danjer,
Hac a lezas al lapoucer.
Sans moral.
Qement-màn a zisquel er fat
Al loen memeus ne qet ingrat :
Evel-ze eur mad recevet
Ne ve cazi james collet,
Pe nìn recevo en douar,
Pe autramant ebars er gloar.
# An ti-mengleuz dilezet

| ◄ Ar c’hovel | An ti-mengleuz dilezet | Ar gemenerez ► |
D’an Itron Yann ar Born.
* Adreon torgenn Sant-Mikêl,
* ’Welit a-hont en dremwel
* Eun ti-mengleuz dilezet,
* E dôenn hanter-gouezet ;
* E zoriou a zo dister
* Hag e brenestou hep gwer :
* Outo ma taolit evez,
* ’Sellint ouzoc’h divuhez.
* Koulskoude e tostaït,
* Ha roudou treid a gavit :
* Ennan pa vez gwall-amzer
* ’N em c’houdor eur mesaer
* A glever o c’houibanat »
* E-keit ma peur e zanvad.
* Ar paour kaez den n’eman ket
* Hep gouzout ar pez ’zo bet
* El lojeiz e-lec’h ma vez
* ’Pad ar bloaz meur a zervez :
* « Aman, a lavaras d’in,
* « ’Vevas gwechall Kaourintin,
* « Mestr-mengleuzier Sant-Riwall
* « Brudet e meur a gêr-all,
* « A dennas kement tamm mên
* « ’Ra mogeriou pep lochenn.
* « E vugale p’oa marvet
* « Da foeta bro a oa aet.
* « Petra bennak na skrivont
* « Ger na d’heman na d’hen-hont,
* « D’o hano ’chomin leal,
* « M’hen tou, beteg ar bed-all !
* « Penaos o ankounac’hfen ?
* « Ar c’hosa ’zeskas d'in lenn ;
* « Gant an hini yaouanka
* « Ez ean da neizeta ;
* « O c’hoar ’garen a galon :
* « Klask ’rên beza he mignon…
* « Lavaret ’rafec’h ganin
* « Eur bater ’vit Kaourintin !… »
# An ter c’hadic

Oberennoù damheñvel pe handelvoù all zo ivez, gwelout An Ter c’hadig.
| ◄ Pater noster debidoré | An ter c’hadic | Estlam ► |
Eur c’hadic, diou c’hadic, ter c’hadic rouz A oa en noz-man er bern plouz ; Warc’hoaz da noz refont arre, Mar gallan, me dapo anhé.
 Eur c’hadic, diou c’hadic, ter c’hadic wenn A oa en noz-man er bern foenn ; Warc’hoaz da noz vefont arre, Mar gallan, me dapo anhé.
Ha goude, eur c’hadic griz, hac eur c’hadic duf, hac eur c’hadic melenn etc. a ve canet d’ar vugale vihan, oc’h ober d’hé lammad war bennou-daoulinn ar c’haner.
# An ti-meur e kichen ar mor

| ◄ An Tasmant | An ti-meur e kichen ar mor | Roland floc’hig e dad ► |
— Gwelet e teus ar c’hastel bras
A zav duhont, ’tal ar mor glas ?
Kommoul an nenv a vez laouen
Dre ma nijont a-us d’e benn.
Stouï ’ra da zellet en dour
E skeuden ’vel er mezelour ;
Pa guz an heol en aour melen,
Huel en oabl e toug e benn.
— Me ’m eus gwelet ar c’hastel bras
A zav duhont, ’tal ar mor glas,
Sell al loar trueüs warnañ ;
Endro, mogeden an denvañ.
— Klevet e oa iboud an dour
Ha c’houez an avel flourik-flour ?
Klevet e oa son ar biniou
Er zal vras, ha youc’hadennou ?
— Mor hag avel a dave mik ;
O vont ebiou ne glevis grik
Nemet klemvan hag huanad,
Ken ’teue ’n dour em daoulagad.
— Gwelet e teus, pa dremenés,
Ar roue hag ar rouanes
Kuruned-aour, hag a bep tu
Arc’hant war o minteli ru ?
Ha gante, laouen ha seder,
Eur plac’h yaouank, eur werc’hez kaer,
Ken koant evel an heol melen
Gant he bleo hir endro d’he fenn ?
— Me gwelas, pa dremenen,
Hep mantel ru na kurunen,
Ha dilhad kaoñ gante gwisket ;
Ar plac’hig n’am eus ket gwelet. —